[{"text_idx": "#000007", "text": "Galw ar y Comisiynydd i flaenoriaethu pobl a bod yn fwy cadarn gyda chyrff sy'n torri'r Safonau"}, {"text_idx": "#000014", "text": "Mewn llythyr at Gomisiynydd newydd y Gymraeg Efa Gruffudd wrth iddi ddechrau ar ei gwaith, rydyn ni wedi galw arni i ddatgan a fydd sicrhau hawl pobl Cymru i ddefnyddio'r Gymraeg a derbyn gwasanaethau yn Gymraeg yn flaenoriaeth iddi."}, {"text_idx": "#000015", "text": "Dywed y llythyr bod perygl bod y cyhoedd yn colli ffydd yn y broses gwyno am fod y broses ymchwilio cwynion yn aml yn un hir a chymhleth ac am nad yw materion yn cael eu datrys mewn modd amserol a boddhaol."}, {"text_idx": "#000016", "text": "Dywedodd Sia\u0302n Howys, llefarydd ar ran Grw\u0302p Hawl Cymdeithas yr Iaith \"Yn y gorffennol, credwn y dylai'r Comisiynydd fod wedi arfer y grymoedd sydd ar gael i orfodi cyrff i gydymffurfio a\u0302 Safonau ac mae hynny wedi golygu bod pobl yn parhau i gael eu hamddifadu o wasanaeth Cymraeg.\""}, {"text_idx": "#000017", "text": "\"Mewn maes arall, heblaw y Gymraeg, petai rheoliadau'n cael eu torri byddai canlyniadau a goblygiadau. Ond mae Safonau'r Gymraeg yn cael eu trin fel rhywbeth i anelu atynt, yn hytrach na lleiafswm.\n\"Nid yn unig bod hyn yn broblem pan na fydd Safonau yn cael eu gweithredu ond mae'n golygu bod nifer o sefydliadau yn cynnig darpariaeth lai nag sy'n bosibl mewn gwirionedd, ac yn gadael bwlch rhwng disgwyliadau siaradwyr Cymraeg a'r hyn sy'n cael ei sicrhau gan y Safonau.\n\"Mae cyfle, gyda'r Comisiynydd newydd, i fod yn glir o'r dechrau mai pobl fydd y flaenoriaeth - drwy osod mwy o Safonau ar fwy o gyrff, a bod yn fwy cadarn pan fydd cyrff yn torri'r Safonau hynny.\""}, {"text_idx": "#000018", "text": "Mae'r Gymdeithas yn galw hefyd am roi Safonau Iaith mewn meysydd sydd wedi eu haddo cyn gynted a\u0302 phosibl ac ehangu Mesur y Gymraeg i gynnwys cwmni\u0308au'r sector breifat."}, {"text_idx": "#000021", "text": "Mae gennym esiamplau lle dydy'r Comisiynydd ddim wedi arfer y grymoedd sydd ar gael i orfodi cydymffurfio a\u0302 Safonau, ac mae hynny wedi golygu bod pobl yn parhau i gael eu hamddifadu o wasanaeth Cymraeg."}, {"text_idx": "#000024", "text": "Ymhellach, mae'r Llywodraeth ar y cyd a\u0302 Phlaid Cymru wedi ymrwymo yn y Cytundeb Cydweithio i osod Safonau Cymraeg ym maes trafnidiaeth gyhoeddus, cwmni\u0308au dw\u0302r a chymdeithasau tai. Rydyn ni'n awyddus i hyn ddigwydd ar frys er mwyn sicrhau bod gwasanaethau sylfaenol ar gael drwy'r Gymraeg cyn gynted a\u0302 phosibl, ond mae'n ymddangos bod y Llywodraeth yn llusgo'u traed ar y mater."}, {"text_idx": "#000026", "text": "Mae gosod Safonau'r Gymraeg ar y cyfleustodau yn agor y drws ac yn normaleiddio'r syniad o ddisgwyliad bod gwasanaeth Cymraeg gan gyrff y sector breifat o dan Fesur y Gymraeg."}, {"text_idx": "#000027", "text": "Gyda hyn oll mewn golwg, dyma grynhoi ein galwadau wrth ichi ddechrau ar eich gwaith:"}, {"text_idx": "#000028", "text": "Bod yn fwy cadarn gyda chyrff wrth orfodi Safonau'r Gymraeg\nPan fydd cyrff yn methu cydymffurfio a\u0302 Safonau'r Gymraeg, dylai'r Comisiynydd ddefnyddio'i phwerau i orfodi cyrff i gydymffurfio heb oedi pellach er budd pobl Cymru."}, {"text_idx": "#000033", "text": "Esbonio mai isafswm yw Safonau'r Gymraeg\nDylai'r Comisiynydd gyfathrebu'n glir mai isafswm yw Safonau'r Gymraeg ac annog sefydliadau i adeiladu arnynt yn hytrach na'u hystyried fel nod i'w cyrraedd."}, {"text_idx": "#000034", "text": "Cydweithio a\u0302'r Llywodraeth i ehangu Mesur y Gymraeg i gynnwys cyrff y sector breifat\nBydd cwmni\u0308au preifat yn dal i ddiystyru'r Gymraeg nes bod rheidrwydd arnyn nhw i ddarparu gwasanaeth Cymraeg, felly mae angen cynnwys cyrff y sector breifat o dan Fesur y Gymraeg."}]